b"\n_START_ARTICLE_\nBulgariens fodboldlandshold\n_START_SECTION_\nDe tidlige \xc3\xa5r\n_START_PARAGRAPH_\nBulgariens fodboldforbund blev stiftet i 1923, og den 21. maj 1924 spillede det bulgarske landshold sin f\xc3\xb8rste kamp nogensinde, da man i Wien tabte 6-0 til \xc3\x98strig. F\xc3\xb8rst seks \xc3\xa5r senere, den 12. oktober 1930, fik man sin f\xc3\xb8rste sejr nogensinde i et opg\xc3\xb8r mod Rum\xc3\xa6nien._NEWLINE_Holdets f\xc3\xb8rste fors\xc3\xb8g p\xc3\xa5 at kvalificere sig til VM var ved 1934-udgaven, hvor man dog ikke n\xc3\xa5ede slutrunden i Italien. Det samme gjorde sig g\xc3\xa6ldende ved turneringerne i 1938, 1954 og 1958, mens man ikke stillede op til 1950-turneringen. Holdets f\xc3\xb8rste deltagelse ved en slutrunde blev opn\xc3\xa5et i 1952, da man var med i turneringen ved OL i Helsinki. Her blev det dog kun til en enkelt kamp, der blev tabt med 2-1 til Sovjetunionen._NEWLINE_Ved OL i 1956 i Melbourne var bulgarerne igen blandt deltagerne, og her opn\xc3\xa5ede nationen sin f\xc3\xb8rste store fodboldm\xc3\xa6ssige succes, idet holdet vandt turneringens bronzemedaljer.\n_START_SECTION_\n1960'erne\n_START_PARAGRAPH_\nBulgarien kvalificerede sig for f\xc3\xb8rste gang nogensinde til VM i fodbold, da holdet efter at have vundet en kvalifikationspulje over Frankrig og Finland var klar til VM i 1962 i Chile. Ved slutrunden kom bulgarerne i gruppe med Ungarn, England og Argentina, og m\xc3\xa5tte forlade turneringen efter kun at have opn\xc3\xa5et et enkelt point, der blev sikret i kampen mod England, der sluttede 0-0. Georgij Asparuhov blev den f\xc3\xb8rste bulgarske VM-m\xc3\xa5lscorer nogensinde, da han scorede Balkan-nationens eneste m\xc3\xa5l i turneringen i 6-1 nederlaget til Ungarn._NEWLINE_Ogs\xc3\xa5 ved VM i 1966 deltog bulgarerne, og pr\xc3\xa6stationen ved slutrunden i England blev endnu en skuffelse, idet holdet tabte alle de tre indledende gruppekampe til henholdsvis Ungarn, Brasilien og Portugal. Ligesom i 1962 scorede Bulgarien kun \xc3\xa9t m\xc3\xa5l i turneringen, og igen var det Georgij Asparuhov, der scorede et enligt m\xc3\xa5l i et nederlag til Ungarn._NEWLINE_Bulgarien deltog i 1960'erne ogs\xc3\xa5 i kvalifikationsturneringerne til det nystartede Europamesterskab, men havde ikke held med at kvalificere sig i hverken 1960, 1964 eller 1968. Holdet havde desuden ligesom i 1950'erne st\xc3\xb8rre succes i OL-sammenh\xc3\xa6ng, hvor man b\xc3\xa5de deltog ved 1960- og 1968-legene. Turneringen i 1968 i Mexico City blev en stor succes, da holdet sikrede sig s\xc3\xb8lvmedaljerne. Efter undervejs at have besejret blandt andet Tjekkoslovakiet, Israel og v\xc3\xa6rtslandet Mexico blev man f\xc3\xb8rst i finalen besejret af det ungarske hold.\n_START_SECTION_\n1970'erne\n_START_PARAGRAPH_\nVM i 1970 i Mexico blev Bulgariens tredje VM-deltagelse i tr\xc3\xa6k, og den tredje i tr\xc3\xa6k uden sejre. Holdet fik som i 1962 kun et enkelt point ud af gruppekampene, denne gang mod Marokko, mens de to opg\xc3\xb8r mod henholdsvis Vesttyskland og Peru blev tabt. De mange kvalifikationer, der faldt p\xc3\xa5 et tidspunkt hvor kun 16 hold deltog i VM-slutrunderne, bekr\xc3\xa6ftede dog bulgarernes plads som en etableret del af verdenstoppen i fodbold._NEWLINE_For fjerde gang i tr\xc3\xa6k kvalificerede Bulgarien sig ved VM i 1974 i Vesttyskland, og for fjerde gang i tr\xc3\xa6k rejste holdet hjem uden at have vundet en kamp, og uden at v\xc3\xa6re g\xc3\xa5et videre fra den indledende gruppe. Bulgarerne tabte til Holland, og spillede uafgjort mod Uruguay og Sverige. Holdet havde dermed spillet 12 VM-kampe i tr\xc3\xa6k uden sejr._NEWLINE_For f\xc3\xb8rste gang i 20 \xc3\xa5r missede Bulgarien kvalifikationen til en VM-slutrunde, da det ikke lykkedes at opn\xc3\xa5 deltagelse ved VM i 1978 i Argentina. Holdet kunne gennem 1970'erne heller ikke kvalificere sig til nogen af \xc3\xa5rtiets tre EM-slutrunder, og var heller ikke med i OL-sammenh\xc3\xa6ng.\n_START_SECTION_\n1980 \xe2\x80\x93 1994\n_START_PARAGRAPH_\nBulgarerne fik ikke succes med deres kvalifikation til VM i 1982 i Spanien, men var atter tilbage blandt deltagerne fire \xc3\xa5r efter, ved VM i 1986 i Mexico. Selvom holdet for femte VM-slutrunde i tr\xc3\xa6k ikke form\xc3\xa5ede at vinde en kamp, var slutrunden i det centralamerikanske land alligevel en form for succes, idet holdet for f\xc3\xb8rste gang nogensinde gik videre fra den indledende gruppe. To uafgjorte og \xc3\xa9t nederlag i gruppespillet mod Argentina, Sydkorea og Italien var nok til at slutte som en af de fire bedste 3'ere, hvilket var adgangsgivende til 1/8-finalerne. Dette blev dog endestationen, da Bulgarien blev besejret 2-0 af de mexicanske v\xc3\xa6rter, og dermed n\xc3\xa5ede op p\xc3\xa5 16 VM-kampe i tr\xc3\xa6k uden sejr._NEWLINE_P\xc3\xa5 trods af, at slutningen af 1980'erne var perioden, hvor mange af de st\xc3\xb8rste stjerner i bulgarsk landsholdsfodbolds historie nogensinde, Hristo Stoitjkov, Borislav Mikhajlov, Krassimir Balakov og Jordan Letjkov debuterede p\xc3\xa5 holdet, form\xc3\xa5ede Bulgarien ikke at kvalificere sig til VM i 1990 i Italien, ligesom det heller ikke p\xc3\xa5 dette tidspunkt var blevet til en eneste deltagelse i EM-sammenh\xc3\xa6ng. Nogen OL-kvalifikation, blev det heller ikke til, og da ogs\xc3\xa5 kvalifikationen til EM i 1992 glippede, var der ikke store forventninger til holdet forud for kvalifikationen til VM i 1994 i USA.\n_START_SECTION_\nVM i 1994\n_START_PARAGRAPH_\nSlutrunden i USA skulle dog vise sig som den st\xc3\xb8rste pr\xc3\xa6station i bulgarsk fodboldhistorie, der allerede startede med en mindev\xc3\xa6rdig og dramatisk kvalifikationsturnering. Bulgarerne var i gruppe med blandt andet Frankrig, og skulle i den sidste kval-kamp p\xc3\xa5 udebane besejre netop dette hold, for at opn\xc3\xa5 deltagelse i sin sjette VM-turnering. Kampen p\xc3\xa5 Parc des Princes i Paris blev h\xc3\xb8jdramatisk, idet bulgarerne f\xc3\xb8rst kom bagud 1-0, og siden p\xc3\xa5 to scoringer af Emil Kostadinov, hvoraf det sidste blev scoret pr\xc3\xa6cis da m\xc3\xa5ltavlen p\xc3\xa5 stadion viste 89 minutter og 59 sekunder, fik vendt kampen. Bulgarerne var dermed kvalificeret, mens franskm\xc3\xa6ndene var ude._NEWLINE_Bulgarien blev ved slutrunden i USA sat i gruppe med henholdsvis Argentina, Gr\xc3\xa6kenland og Nigeria, og forventningerne knyttede sig ikke mindst til den dav\xc3\xa6rende FC Barcelona-stjerne Hristo Stoitjkov, der skulle f\xc3\xb8re bulgarerne frem til succes. Efter at have tabt den f\xc3\xb8rste kamp til Nigeria klart, blev 18. VM-kamp forl\xc3\xb8sningen for Bulgarien. Holdet slog gr\xc3\xa6kerne med hele 4-0, og fik dermed brudt den onde statistik der havde gjort landet til det land i verden med flest VM-kampe uden sejr._NEWLINE_En h\xc3\xb8jst overraskende 2-0 sejr over Argentina i den sidste kamp skaffede bulgarerne gruppens 2. plads, og dermed adgang til 1/8-finalen, hvor modstanderen var Mexico. Denne kamp blev, efter blandt andet en fremragende indsats af stjernespilleren Stoitjkov, vundet efter straffesparkskonkurrence, og bulgarerne var dermed klar til nationens st\xc3\xb8rste fodboldkamp nogensinde, en kvartfinale i New York mod de regerende verdensmestre fra Tyskland. Dette opg\xc3\xb8r, der blev spillet den 10. juli 1994, regnes stadig som en af de st\xc3\xb8rste VM-sensationer gennem historien, eftersom bulgarerne sensationelt vandt 2-1 og kvalificerede sig til semifinalen. Lothar Matth\xc3\xa4us, der senere skulle blive bulgarsk landstr\xc3\xa6ner, havde bragt tyskerne foran, men p\xc3\xa5 to m\xc3\xa5l indenfor fire minutter, en frisparksscoring af Hristo Stoitjkov og et hovedst\xc3\xb8d af Jordan Letjkov, skabte Bulgarien sensationen._NEWLINE_Semifinalen mod Italien blev, p\xc3\xa5 trods af slutrundens sjette scoring fra Hristo Stoitjkov, der dermed blev delt topscorer i turneringen sammen med russeren Oleg Salenko, endestationen for Bulgarien, der m\xc3\xa5tte se italienerne vinde kampen 2-1, p\xc3\xa5 to scoringer af Roberto Baggio. Ogs\xc3\xa5 bronzekampen mod Sverige blev tabt, men dette kunne ikke slette indtrykket af en k\xc3\xa6mpem\xc3\xa6ssig bulgarsk succes, der ogs\xc3\xa5 blev krydret af, at b\xc3\xa5de Hristo Stoitjkov og midtbanespilleren Krassimir Balakov blev udtaget til turneringens All-star hold.\n_START_SECTION_\n1996 \xe2\x80\x93 1998\n_START_PARAGRAPH_\nSuccesen fra VM i USA blev fulgt op med en suver\xc3\xa6n kvalifikation til EM i 1996 i England, der dermed blev Bulgariens f\xc3\xb8rste deltagelse i det europ\xc3\xa6iske fodboldmesterskab. Holdet blev til slutrunden sat i gruppe med Frankrig, Rum\xc3\xa6nien og Spanien, og selvom det blev til 4 point efter blandt andet en sejr over de rum\xc3\xa6nske naboer, gik bulgarerne ikke videre fra gruppen. Stoitjkov pr\xc3\xa6sterede at score i alle bulgarernes tre kampe, og blev med sin udtagelse til turneringens All-star hold cementeret som en af verdens bedste spillere._NEWLINE_Bulgariens 7. og hidtil seneste VM-slutrunde kom ved VM i 1998 i Frankrig, hvor holdet dog p\xc3\xa5 ingen m\xc3\xa5de kunne gentage succesen fra den foreg\xc3\xa5ende turnering i USA. Holdet var i gruppe med Paraguay, Spanien og Nigeria, og fik kun \xc3\xa9t point og en sidsteplads med hjem. Det uafgjorte resultat faldt i opg\xc3\xb8ret mod Paraguay.\n_START_SECTION_\n1998 \xe2\x80\x93 2004\n_START_PARAGRAPH_\nMed fiaskoen ved VM i Frankrig var Bulgariens plads som en fodboldstormagt endelig afsluttet, og det skuffende resultat markerede ogs\xc3\xa5 efterf\xc3\xb8lgende den egentlige afslutning p\xc3\xa5 landsholdskarrieren for stjernen Stoitjkov. Holdet form\xc3\xa5ede ikke at kvalificere sig til EM i 2000, og et velspillende dansk landshold fik ogs\xc3\xa5 sl\xc3\xa5et dem ud af kvalifikationen til VM i 2002._NEWLINE_EM i 2004 blev Bulgariens hidtil seneste slutrundedeltagelse, da man i konkurrence med Kroatien og Belgien vandt sin kvalifikationspulje. Slutrunden blev dog en skuffelse, da holdet tabte alle sine tre kampe, mod henholdsvis Sverige, Danmark og Italien.\n_START_SECTION_\n2004 \xe2\x80\x93\n_START_PARAGRAPH_\nTiden efter EM i 2004 har v\xc3\xa6ret pr\xc3\xa6get af skuffende resultater for bulgarerne, der ikke fik kvalificeret sig til hverken VM i 2006, EM i 2008 eller VM i 2010."